Predtým, ako kosačku uvediete po zime prvýkrát do prevádzky, by ste ju mali dôkladne skontrolovať. Aby ste predišli zraneniu, odpojte zariadenie z napájania, vyberte sviečku alebo batériu (podľa toho, aký typ kosačky máte) a začnite kontrolou nožov. Vyberte ich a vyskúšajte ich ostrosť. Odstráňte z nich prípadné nánosy trávy a ak sú tupé, naostrite ich. Pokiaľ neviete, ako ich správne nabrúsiť, kúpte si nové. Ako ďalšie skontrolujte klinový remeň, ktorý pri opotrebovaní môže spôsobovať problémy s pojazdom. Ak na ňom zbadáte praskliny, je na čase ho vymeniť za nový. Pred kosením skontrolujte aj zapaľovacie sviečky, keďže ide o dôležitú súčasť benzínovej kosačky. Pokiaľ je sviečka vyhorená, budete musieť kúpiť novú. Vyčistite alebo vymeňte filter a doplňte olej. Na záver ešte nezabudnite premazať ozubené kolieska, aby fungovali hladko. Takto skontrolovaná kosačka je zárukou, že vám bude dobre slúžiť po celú sezónu.\r